Klaus Kjær (DF), 1999-04-28:
Lovforslaget er skatteministerens andel af en samlet lovpakke om indgreb mod sort arbejde, socialt bedrageri m.v. Der er ingen tvivl om, at Dansk Folkeparti ønsker at medvirke aktivt til bekæmpelse af snyd og bedrageri, uanset om det er på skatteområdet eller på sociallovgivningsområdet. Vi ønsker en generel nedsættelse af skatterne og så store ydelser som muligt til de socialt dårligt stillede i samfundet, men vi vil ikke acceptere, at nogen ligesom kører på frihjul og ved svig lænser samfundet for de midler, som jo netop skulle tjene til, at vi alle sammen kunne få en lavere skat, og at der kunne skabes bedre sociale vilkår for de svagt stillede.
Der er heller ingen tvivl om, at når man vil gøre en sådan indsats, kræver det også forøgede kontrolmuligheder.
Nogle af mulighederne findes i dag i social- og skattelovgivningen, andre tiltag påtænkes lovhjemlet via sociallovgivningens regler, mens dette lovforslag nr. L 229 vedrører skærpet kontrol på skatteområdet.
Lovforslaget er delt op i fire hovedpunkter, og det første er en sammenkøring af fysiske eller juridiske personers økonomiske eller erhvervsmæssige forhold med andre myndigheders registre og Told og Skats egne registre.
Endvidere foreslås etablering af et observationsregister over personer og virksomheder, der efter objektive kriterier har påført eller forsøgt at påføre det offentlige betydelige tab.
Det er klart, at et sådant forslag begrænser perioden, i hvilken der kan udøves socialt bedrageri, og samtidig sker der en præcisering af eksempelvis sammenfald mellem lønindtægt og sociale ydelser.
Endelig foreslås det, at der indføres en specifik hjemmel om straf for medvirken til skattesvig, og i forlængelse heraf foreslås en kriminalisering af virksomheders medvirken til skatte- eller afgiftsunddragelse, enten ved udstedelse af urigtige fakturaer og lignende dokumentation for aftagelse eller levering af varer eller ydelser eller ved aftagelse af sorte varer eller ydelser.
Straffelovens bestemmelser om medvirken i forbindelse med svig har vist sig at være utilstrækkelige, og principielt har Dansk Folkeparti ikke noget imod, at der sker en skærpelse på dette område, når blot bevislighederne er til stede.
Det er fortsat således, at spørgsmålet om straf henhører under domstolene, og principielt er der jo ingen forskel på, om medvirken til bedrageriet sker i relation til tredjemand eller over for det offentlige.
Samtidig foreslås det, at det direkte i skattekontrolloven gøres strafbart at udstede en urigtig faktura eller lignende dokumentation for levering eller aftagelse af varer eller ydelser, hvis dokumentationen er egnet til at blive anvendt som grundlag for opgørelsen af den skattepligtige indkomst hos modtageren af ydelsen.
Det er jo også en form for medvirken til skattesvig.
Videre foreslås det, at virksomhedernes aftagelse af sorte varer eller ydelser vil kunne straffes.
Det understreges i bemærkningerne, at denne særlige straffebestemmelse alene skal anvendes over for virksomheder og ikke private. Efter Dansk Folkepartis opfattelse er forslaget nok lidt for firkantet, men der er mange små virksomheder, der på lige fod med private ikke har mulighed for at gennemskue prisfastsættelsen i aftalen.
Under udvalgsbehandlingen vil vi naturligvis se på enkelte punkter og specielt hæfte os ved, hvor der kan forekomme urimeligheder eller øget administration for borgerne og erhvervslivet.
Umiddelbart synes der også at være nogle etiske og juridiske problemer i forbindelse med forslaget om etablering af et observationsregister, som vi vil kigge nærmere på.
Samlet set er Dansk Folkeparti overvejende positivt over for lovforslaget.